Imtella' Settembru 21, 2021 Rapport: Fiorella Pace Sitt kapolavuri tal-pittur Malti tas-seklu 18, Francesco Zahra, jinsabu għall-wiri barra minn Malta wara li għaddew minn restawr estensiv fl-aħħar xhur. L-Ambaxxatur ta' Malta fl-Italja Carmel Vassallo qal lil TVM li għal xahar dawn il-pitturi se jkunu jistgħu jitgawdew mill-pubbliku fil-Bażilika San Andrea della Valle fil-qalba tal-kapitali Taljana ta' Ruma. Wieħed mir-restawraturi, Sante Guido, irringrazzja lil Malta li qal tat l-opportunità li jkun hemm rabta kulturali bejn iż-żewġ pajjiżi. Sitt pitturi li juru sitt passaġġi mit-Testment il-Qadim impittra mill-pittur Malti Francesco Zahra jinsabu għall-wiri għal xahar f'esebizzjoni fil-Bażilika ta' San Andrea della Valle f'Ruma, l-Italja. Francesco Zahra għex mill-1717 sal-1773 u x-xogħlijiet tiegħu kienu l-biċċa l-kbira pitturi reliġjużi fl-istil Barokk Naplitan. Il-pitturi ta' Francesco Zahra jinsabu f'ħafna knejjes madwar il-gżejjer Maltin. Fost dawn hemm dawn is-sitt pitturi tal-Oratorju tas-Santissimu Sagrament fiż-Żejtun. Fl-aħħar xhur dawn il-pitturi għaddew minn restawr estensiv mir-restawraturi Sante Guido u Giuseppe Mantella u kienu ffinanzjati mill-Programm ta' Diplomazija Kulturali u l-Ministeru tal-Affarijiet Barranin. L-ambaxxatur ta' Malta fl-Italja, Carmel Vassallo, spjega li wara ħafna sforzi, speċjalment minħabba d-diffikultajiet li ħolqot il-pandemija, dawn il-pitturi issa jistgħu jitgawdew mill-Maltin li jgħixu Ruma u wkoll mit-Taljani. "Kull sena l-Ministeru tal-Affarijiet Barranin jitlob lill-ambaxxati mxerrdin madwar id-dinja biex nipproponu xi proġetti ta' kultura u meta aħna nipproponu dawn il-proġetti naraw daqxejn jekk hemmx xi forma ta' ħolqa bejn dak li rridu norganizzaw mal-pajjiż fejn aħna ospitati. Din is-sena l-Ministeru talabni xi ħaġa li kienet diġa bdiet minn 3 snin ilu bir-restawr ta' dawn il-famużi pitturi ta' Francesco Zahra." L-arċipriet taż-Żejtun, Dun Nicholas Pace, qal li meta sar arċipriet ta' din il-parroċċa ħa l-impenn ukoll li jħares kull wirt storiku u artistiku tal-post. "Reġgħu ħadu l-ħajja permezz ta' dan ir-restawr, imma ġew esposti issa fuq platform ferm ikbar. Mhux biss magħluqin fl-oratorju tas-sagrament fiż-Żejtun, imma ġew f'din il-belt eterna." Wieħed mir-restawraturi, Sante Guido, irringrazzja lil Malta li qal tat l-opportunità li jkun hemm rabta kulturali bejn iż-żewġ pajjiżi. Francesco Zahra hu meqjus bħala l-iktar pittur importanti Malti fis-seklu 18. Ix-xogħlijiet tiegħu kienu influwenzati ħafna mix-xena tal-arti f'Napli bi kritiċi tal-arti jgħidu li l-artisti Mattia Preti u Caravaggio ħallew impatt fuq ix-xogħlijiet tiegħu.